
26 ianuarie 2005
RAPORT

asupra propunerii legislative pentru modificarea art.7 alin.(2) din Ordonanţa Guvernului nr. 105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea art.7 alin.(2) din Ordonanţa Guvernului nr. 105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, trimisă cu adresa nr.P.l.X 656 din 8 noiembrie 2004.

La întocmirea prezentului raport, Comisia a avut în vedere avizele Consiliului Legislativ, Consiliul Economic şi Social, precum şi punctul de vedere al Guvernului.

Propunerea legislativă are ca obiect de reglementare modificarea alineatului (2) al articolului 7 din Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, în sensul eliminării limitei temporale pentru depunerea cererilor de către potenţialii beneficiari ai actului normativ mai sus menţionat.

Comisia propune Plenului respingerea iniţiativei legislative întrucât, potrivit art.II din Legea nr.323/2004 pentru modificarea şi completarea Ordonanţei Guvernului nr.105/1999, publicată în Monitorul Oficial al României, Partea I, nr.635 din 13 iulie 2004, termenul de depunere al cererilor la casele judeţene de pensii, respectiv la casa de pensii a municipiului Bucureşti, a fost prelungit până la data de 31 decembrie 2006. Pe cale de consecinţă, propunerea legislativă rămâne fără obiect.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 27 octombrie 2004.
3. La lucrările comisiei au fost prezenţi 17 deputaţi, din totalul de 17 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Georgeta Gheorghe - director, din partea Ministerului Muncii, Solidarităţii Sociale şi Familiei.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor iniţiativei legislative în şedinţa din 25 ianuarie 2005, Comisia a propus respingerea acesteia cu unanimitate de voturi.

